钦定古今图书集成/明伦汇编/官常典/第417卷 > 宋
## 钦定古今图书集成/明伦汇编/官常典/第417卷 > 宋

宋仍以光禄勋统诸郎将、卫尉，掌诸屯兵，而领军、护
军、诸将军及校尉亦主掌禁卫。

按《宋书百官志》：“光禄勋一人，丞一人。光，明也。禄，爵也。
勋，功也。”秦曰郎中令，汉因之。汉武太初元年，更名光
禄勋，掌三署郎郎执戟卫宫殿门户，光禄勋居禁中如御史有狱在殿门外，谓之光禄外部。光禄勋，郊祀
掌三献。魏晋以来，光禄勋不复居禁中，又无复三署
郎，唯外宫朝会，则以名到焉。二台奏劾，则符光禄加
禁止，解禁止亦如之，禁止身不得入殿省，光禄主殿
门故也。宫殿门户，至今犹属。晋哀帝兴宁二年，省光
禄勋，并司徒。孝武宁康元年复置。汉东京三署郎有
行，应四科者，岁举茂才二人，四行二人。及三署郎罢
省，光禄勋犹依旧举四行衣冠子弟充之。三署者，五
官署左署、右署也，各置中郎将以司之。郡举孝廉，以
补三署郎。年五十以上，属五官；其次分在左右署。凡
有中郎、议郎、侍郎、郎中四等，无员，多至万人。

卫尉一人。丞二人。掌宫门屯兵，秦官也。汉景初，改为
中大夫，后元年，复为卫尉。晋江右掌冶铸，领冶令三
十九，户五千三百五十。冶皆在江北，而江南唯有梅
根及冶塘二冶，皆属扬州，不属卫尉。卫尉，江左不置。
宋世祖孝建元年复置。旧一丞，世祖增置一丞。
领军将军一人，掌内军。汉有南、北军，卫京师。武帝置
中垒校尉，掌北军营。光武省中垒校尉，置北军中候，
监五校营。魏武为丞相，相府自置领军，非汉官也。文
帝即魏王位，魏始置领军，主五校、中垒、武卫三营。晋
武帝初省，使中军将军羊祜统二卫、前后左右骁骑
七军营兵，即领军之任也。祜迁罢，复置北军中候。北
军中候置丞一人。怀帝永嘉中，改曰中领军。元帝永
昌元年，复改曰北军中候，寻复为领军。成帝世，复以
为中候，而陶回居之，寻复为领军。《领军令》犹有“南军
都督。”

护军将军，一人，掌外军。秦时护军都尉，汉因之。陈平
为护军中尉，尽护诸将，然则复以都尉为中尉矣。武
帝元狩四年，以护军都尉属大司马，于时为都尉矣。
《汉书·李广传》：“广为骁骑将军，属护军将军。”盖护军护
诸将军。哀帝元寿元年，更名护军都尉曰司寇。平帝
元始元年，更名护军都尉。东京省。班固为大将军、中
护军隶将军莫府，非汉朝列职。魏武为相，以韩浩为
护军，史奂为领军，非汉官也。建安十二年，改护军为
中护军，领军为中领军，置长史、司马。魏初因置护军，
主武官，选隶领军，晋世则不隶也。晋元帝永昌元年，
省护军并领军，明帝大宁二年复置。魏、晋江左领护，
各领营兵。江左以来，领军不复别营，总统二卫、骁骑、
材官，诸军犹别有营也。领护资重者为领军，护军将
军资轻者为中领军。中护军官属有长史、司马、功曹、
主簿五官，受命出征，则置参军。

“左卫将军，一人。右卫将军，一人。二卫将军”，掌宿卫营
兵。二汉卫不置。晋文帝为相国，相国府置中卫将军。
武帝初，分中卫置左右卫将军，以羊琇为左卫，赵序
为右卫。二卫江右有长史、司马、功曹、主簿，江左无长
史。

骁骑将军，汉武帝元光六年，李广为骁骑将军。魏世
置为内军，有营兵，高功者主之。先有司马、功曹、主簿，
后省。

“游击将军”，汉武帝时，韩说为游击。是为六军。

左军将军、右军将军、前军将军、后军将军，魏明帝时
有左军将军，然则“左军”，魏官也。晋武帝初置前军、右
军，太始八年又置后军，是为四军。

左中郎将、右中郎将，秦官，汉因之。与五官中郎将领
三署郎，魏无三署郎，犹置其职。晋武帝省。宋世祖大
明中，又置。

屯骑校尉、步兵校尉、越骑校尉、长水校尉、射声校尉
五校，并汉武帝置。屯骑、步兵掌上林苑门屯兵。越骑
掌越人来降，因以为骑也。一说取其材力超越也。长
水掌长水宣曲胡骑。长水，胡部落名也。胡骑屯宣曲
观下。韦曜曰：“长水校尉典胡骑，厩近长水，故以为名。”
长水，盖关中小水名也。射声掌射声，士闻声则射之，
故以为名。汉光武初，改屯骑为骁骑，越骑为青巾，建
武十五年复旧。汉东京五校，典宿卫士，自游击至五
校。魏晋逮于江左，初犹领营兵，并置司马、功曹、主簿，
后省二中郎将，本不领营也。五营校尉，秩二千石。
虎贲中郎将，《周官》有虎贲氏。汉武帝建元三年，始微
行出游，选材力之士，执兵从送，期之诸门，故名期门，
无员，多至千人。平帝元始元年，更名曰虎贲郎，置中
郎将领之。虎贲旧作“虎奔”，言如虎之奔走也。王莽辅
政，以古有勇士孟贲，故以“奔”为“贲”，比二千石。

“冗从仆射”，汉东京有中黄门冗从仆射，非其职也。魏
世因其名而置冗从仆射。

羽林监，汉武帝太初元年，初置建章营骑，亦掌从送
次期门，后更名羽林骑，置令、丞。宣帝令中郎将、骑都
尉监羽林，谓之“羽林中郎将。”汉东京又置羽林左监。
羽林右监，至魏世不改。晋罢羽林中郎将，又省一监，
置一监而已。自虎贲至羽林，是为三将。哀帝省。宋高
祖永初初，复置。江右领营兵，江左无复营兵。羽林监，
六百石

积射将军、彊弩将军：汉武帝以路博德为彊弩校尉李沮为彊弩将军；宣帝以许延寿为彊弩将军。彊弩
将军至东汉为杂号。前汉至魏无积射。晋太康十年，
立射营、弩营，置“积射、彊弩将军主之。”自“骁骑”至彊弩
将军，先并各置一人。宋太宗泰始以来，多以军功得
此官，今并无复员。

殿中将军、殿中司马督。晋武帝时，殿内宿卫，号曰“三
部司马”，置此二官，分隶左右二卫。江右初，员十人。朝
会宴飨，则将军戎服，直侍左右，夜开城诸门，则执白
虎幡监之。晋孝武太元中，改选，以门阀居之。宋高祖
永初初，增为二十人。其后过员者，谓之“殿中员外将
军、员外司马督。”其后并无复员。

武卫将军，无员。初，魏王始置武卫中郎将。文帝践阼，
改为卫将军，主禁旅，如今二卫，非其任也。晋氏不常
置。宋世祖大明中复置，代殿中将军之任，比员外散
骑侍郎。

武骑常侍，无员。汉西京官。车驾游猎，常从射猛兽。后
汉、魏、晋不置。宋世祖大明中复置，比奉朝请。